b'\n_START_ARTICLE_\nLoogikav\xc3\xa4rav\n_START_SECTION_\nErinevad tehnoloogiad\n_START_PARAGRAPH_\nK\xc3\xb5ige lihtsam elektrooniline loogikav\xc3\xa4rav on v\xc3\xb5imalik ehitada kasutades dioode ja takisteid. Nii on v\xc3\xb5imalik luua AND- ja OR-v\xc3\xa4ravaid, aga mitte p\xc3\xb6\xc3\xb6rdv\xc3\xa4ravaid (NAND v\xc3\xb5i NOR), seega ei saa niimoodi luua k\xc3\xb5iki Boole\'i algebra operatsioone. Lisaks on veel dioodloogika miinuseks tema "h\xc3\xa4gune" tulemus, ehk 0 pole p\xc3\xa4ris 0 ja 1 pole p\xc3\xa4ris 1. Seet\xc3\xb5ttu ei saa luua keerulisemaid skeeme, kus j\xc3\xa4rgnevad mitmed diood-loogikav\xc3\xa4ravad \xc3\xbcksteise j\xc3\xa4rel ilma mingisugust signaali v\xc3\xb5imendavat seadet kasutamata._NEWLINE_Takisti-transistor-v\xc3\xa4ravatega kadus dioodv\xc3\xa4ravate suur miinus. N\xc3\xbc\xc3\xbcd oli v\xc3\xb5imalik luua nii pikki skeeme, kui oli vaja, kasutamata eraldi signaali v\xc3\xb5imendeid. Kombineerides erinevaid takisti-transistor-v\xc3\xa4ravaid saab l\xc3\xa4bi viia k\xc3\xb5iki Boole\xe2\x80\x99i algebra operatsioone. Peatselt leiti, et \xc3\xbcks transistor suudab t\xc3\xb6\xc3\xb6 kiiremini valmis saada kui kaks dioodi. S\xc3\xbcndis transistor-transistor loogikaskeem, mis oli oma eelk\xc3\xa4ijatest kiirem ja v\xc3\xb5ttis m\xc3\xa4rgatavalt v\xc3\xa4hem ruumi, tehes loogikaskeemid v\xc3\xa4iksemaks ja efektiivsemaks. T\xc3\xa4nap\xc3\xa4eval on praktiliselt t\xc3\xa4ielikult tavalise bipolaartransistori asendanud v\xc3\xa4ljatransistorid (FET), t\xc3\xa4psemalt isoleeritud paisuga v\xc3\xa4ljatransistorid (metall-oksiid-pooljuht v\xc3\xa4ljatransistor, inglise keeles MOSFET), mida kasutatakse komplementaarete paaridena (CMOS).\n_START_SECTION_\nT\xc3\xa4nap\xc3\xa4ev\n_START_PARAGRAPH_\nV\xc3\xa4ikesem\xc3\xb5\xc3\xb5duliste loogikaskeemide jaoks kasutavad disainerid t\xc3\xa4nap\xc3\xa4eval eeltoodetud standardseid loogikav\xc3\xa4ravaid. \xc3\x9cha enam on hakatud kasutama programmeeritavaid loogikaseadmeid, mis v\xc3\xb5imaldavad kiibil suurt elementide pakkimistihedust. Programmeeritavad loogikaseadmed nagu FPGA lubavad muuta komponentide programmeerimise teel kiipide funktsioone._NEWLINE_Elektroonilistes loogikaskeemides t\xc3\xb6\xc3\xb6tavad transistorid l\xc3\xbclitire\xc5\xbeiimis, kus nende \xc3\xbcmberl\xc3\xbclitamiseks kulub v\xc3\xa4ga v\xc3\xa4he voolu.\n_START_SECTION_\nLoogikaseadmed\n_START_PARAGRAPH_\nLoogikav\xc3\xa4ravatest koostatakse sellised seadmed nagu multipleksorid, registrid, aritmeetika-loogikaplokid (ALU), arvutim\xc3\xa4lud, kuni keeruliste mikroprotsessoriteni v\xc3\xa4lja, mis v\xc3\xb5ivad sisaldada mitusada miljonit loogikav\xc3\xa4ravat (NAND koosneb neljast transistorist).\n_START_SECTION_\nCharles Sanders Peirce\n_START_PARAGRAPH_\nCharles Sanders Peirce (1880) n\xc3\xa4itas, et NAND-v\xc3\xa4ravaid (alternatiiviks NOR-v\xc3\xa4rav) kombineerides on v\xc3\xb5imalik teostada ka k\xc3\xb5ik muud loogilised v\xc3\xa4ravad, aga tema sellekohast t\xc3\xb6\xc3\xb6d ei avaldatud enne aastat 1935. Aastal 1913 avaldas Henry M. Sheffer esimese t\xc3\xb5endi selle kohta._NEWLINE_Veel kaks v\xc3\xa4ravat on "v\xc3\xa4listav v\xc3\xb5i" ehk XOR-funktsioon ja tema p\xc3\xb6\xc3\xb6rdfunktsioon "v\xc3\xa4listav NOR" ehk XNOR. Kahe sisendiga XOR on t\xc3\xb5ene ainult siis, kui sisendv\xc3\xa4\xc3\xa4rtused on erinevad, ja v\xc3\xa4\xc3\xa4r, kui nad on v\xc3\xb5rdsed, s\xc3\xb5ltumata v\xc3\xa4\xc3\xa4rtustest. Rohkem kui kahe sisendi puhul on v\xc3\xa4ljundiks t\xc3\xb5ene, kui sisendis on t\xc3\xb5eseid v\xc3\xa4\xc3\xa4rtusi paarisarv. Praktikas tehakse selliseid v\xc3\xa4ravaid lihtsamatest loogikav\xc3\xa4ravatest.\n_START_SECTION_\nDe Morgani teoreem\n_START_PARAGRAPH_\nDe Morgani teoreemi j\xc3\xa4rgi saab AND-v\xc3\xa4rava muuta OR-v\xc3\xa4ravaks, kui p\xc3\xb6\xc3\xb6rata \xc3\xbcmber sisendi ja v\xc3\xa4ljundi v\xc3\xa4\xc3\xa4rtused. Seet\xc3\xb5ttu on loodud eraldi r\xc3\xbchm s\xc3\xbcmboleid, kus sisendid ja tuuma s\xc3\xbcmbol on p\xc3\xb6\xc3\xb6ratud. Need s\xc3\xbcmbolid v\xc3\xb5ivad teha loogikaskeemide joonised palju selgemaks._NEWLINE_NAND-v\xc3\xa4ravat saab n\xc3\xa4idata OR-s\xc3\xbcmboli abil, lisades v\xc3\xa4ikesed ringid sisenditele, ja NOR-v\xc3\xa4ravat saab n\xc3\xa4idata AND-v\xc3\xa4rava s\xc3\xbcmboliga, lisades ringid sisenditesse. See v\xc3\xa4ike ring t\xc3\xa4hendab loogilist inversiooni ehk NOT-funktsiooni. De Morgani seaduse ekvivalentsuse abiga saab vahetada k\xc3\xb5ik v\xc3\xa4ravad, kus ringid on m\xc3\xb5lemas otsas, \xc3\xbcmber teiste, ringideta v\xc3\xa4ravate vastu, muutes diagrammid kergemini loetavaks (kui nt NAND on joonistatud OR-v\xc3\xa4ravana, millel sisendis on mullid, ja -v\xc3\xa4rav AND-v\xc3\xa4ravana, millel on samuti sisendis mullid, siis mullid v\xc3\xa4listavad \xc3\xbcksteist)._NEWLINE_K\xc3\xb5iki loogikafunktsioonid saab realiseerida NAND-v\xc3\xa4ravatega (samuti ka NOR-v\xc3\xa4ravatega). De Morgani teoreemi kasutatakse, kui soovitakse loogiline skeem \xc3\xbcmber teha ainult NAND- v\xc3\xb5i NOR-v\xc3\xa4ravatel p\xc3\xb5hinevaks. Seda tehakse eelk\xc3\xb5ige seep\xc3\xa4rast, et loogilisi v\xc3\xa4ravaid on v\xc3\xa4ga lihtne osta hulgi (ostes \xc3\xbchte t\xc3\xbc\xc3\xbcpi v\xc3\xa4ravaid on hind odavam ja kogustega on raskem eksida) ja paljud elektroonikapoed m\xc3\xbc\xc3\xbcvad ainult NAND- ja NOR-v\xc3\xa4ravaid.\n_START_SECTION_\nLoogikav\xc3\xa4rav kui m\xc3\xa4lu\n_START_PARAGRAPH_\nLoogikav\xc3\xa4ravaid ehk loogikal\xc3\xbclisid on v\xc3\xb5imalik kasutada m\xc3\xa4luna andmete salvestamiseks. Selleks peab need \xc3\xbchendama omavahel tagasisideahela abil trigeriks. Triger v\xc3\xb5imaldab s\xc3\xa4ilitada informatsiooni 1 biti mahus. Mitu \xc3\xbchise juhtimisega trigerit koos moodustavad registri, mis v\xc3\xb5imaldab s\xc3\xa4ilitada mitmebitilist andmes\xc3\xb5na. Elektrilisel tagasisidel p\xc3\xb5hineva m\xc3\xa4luga seadet nimetatakse j\xc3\xa4rjendloogikaseadmeks, sest selle v\xc3\xa4ljund on m\xc3\xb5jutatav seadme eelmis(t)e seisundi(te) ehk olekute poolt._NEWLINE_Elektrilisel tagasisidel p\xc3\xb5hinevaid loogilisi ahelaid tuntakse ka arvuti m\xc3\xa4luseadmetena (n\xc3\xa4iteks register, SRAM, protsessori vahem\xc3\xa4lu), mille j\xc3\xb5udlus (kiirus, keerukus, usaldusv\xc3\xa4\xc3\xa4rsus andmete talletamisel) varieerub s\xc3\xb5ltuvalt rakendusest.\n_START_SECTION_\nKolme olekuga loogilised v\xc3\xa4ravad\n_START_PARAGRAPH_\nKolme olekuga loogikav\xc3\xa4ravatel on kolm erinevat v\xc3\xa4ljundi olekut: k\xc3\xb5rge (H), madal (L) ja k\xc3\xb5rge-takistus (Z). K\xc3\xb5rge-takistus-olek ei m\xc3\xa4\xc3\xa4ra loogikas rolli, aga see on kasutusel protsessori andmesiinides, lubamaks mitmel kiibil saata andmeid. Grupp kolme olekuga loogikav\xc3\xa4ravatest, mis juhivad liini sobiva kontrollskeemiga, on p\xc3\xb5him\xc3\xb5tteliselt multipleksor._NEWLINE_Elektroonikas t\xc3\xa4hendab v\xc3\xa4ljundi k\xc3\xb5rge olek, et v\xc3\xa4ljund saab elektrivoolu positiivsest poolusest, ja v\xc3\xa4ljundi madal olek vastavalt siis, kui v\xc3\xa4ljund saab elektrivoolu negatiivsest poolusest (maandus). K\xc3\xb5rge takistusega olek t\xc3\xa4hendab, et v\xc3\xa4ljund on lahti \xc3\xbchendatud vooluringist.\n_START_SECTION_\nMuu\n_START_PARAGRAPH_\nKasutades ainult NAND- v\xc3\xb5i NOR-v\xc3\xa4ravaid, saab luua ka k\xc3\xb5ik teised v\xc3\xa4ravad. Algselt oli NAND-v\xc3\xa4rava ehitamine NOR-v\xc3\xa4ravast lihtsam ja seet\xc3\xb5ttu v\xc3\xb5etigi laialdaselt kasutusele just NAND, kuigi ka NOR-v\xc3\xa4ravaid kasutatakse t\xc3\xa4nap\xc3\xa4eval \xc3\xbcpriski palju. Kuigi teoorias puudub piir, kui palju v\xc3\xa4ravaid saab \xc3\xbcksteise j\xc3\xa4rele seadmes istutada, siis praktikas j\xc3\xa4\xc3\xa4b piiravaks seadmes olev ruum, kuhu need v\xc3\xa4ravad paigaldada._NEWLINE_Aastal 1898 esitas Nikola Tesla patendid oma seadmetele, mis sisaldasid loogilisi v\xc3\xa4ravaid. Hiljem vahetasid vaakumtorud releed loogilistes operatsioonides v\xc3\xa4lja.'